กหดหกดหกดหกดระเบียบกรมส่งเสริมการเกษตรว่าด้วยข้อมูลข่าวสารของราชการพ.ศ. ๒๕๔๔------------------------ โดยที่พระราชบัญญัติข้อมูลข่าวสารของราชการพ.ศ. ๒๕๔๐ กำหนดให้หน่วยงานของรัฐต้องจัดให้มีข้อมูลข่าวสารไว้ให้ประชาชนเข้าตรวจดูได้ประกอบกับข้อ ๔ ของประกาศคณะกรรมการข้อมูลข่าวสารของราชการ เรื่องหลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู ลงวันที่ ๒๔กุมภาพันธ์ ๒๕๔๑ กำหนดว่า การให้ประชาชนเข้าตรวจดูข้อมูลข่าวสารหน่วยงานของรัฐจะกำหนดระเบียบปฏิบัติเพื่อรักษาความเป็นระเบียบเรียบร้อยหรือความปลอดภัยก็ได้โดยคำนึงถึงความสะดวกของประชาชนผู้ขอตรวจดูข้อมูลข่าวสารด้วย กรมส่งเสริมการเกษตรจึงวางระเบียบไว้ ดังต่อไปนี้ ข้อ ๑ระเบียบนี้เรียกว่า "ระเบียบกรมส่งเสริมการเกษตร ว่าด้วยข้อมูลข่าวสารของราชการ พ.ศ. ๒๕๔๔" ข้อ ๒ระเบียบนี้ให้ใช้บังคับตั้งแต่บัดนี้เป็นต้นไป ข้อ ๓บรรดาระเบียบ ข้อบังคับ และคำสั่งอื่นใดของกรมส่งเสริมการเกษตรในส่วนที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทน ข้อ ๔ระเบียบนี้ให้ใช้บังคับแก่ข้าราชการ ลูกจ้าง และผู้มาช่วยปฏิบัติราชการของกรมส่งเสริมการเกษตร ข้อ ๕ในระเบียบนี้ "ข้อมูลข่าวสารของราชการ"หมายความว่า สิ่งที่สื่อความหมายให้รู้เรื่องราวข้อเท็จจริง ข้อมูล หรือสิ่งใดๆที่อยู่ในความครอบครองหรือควบคุมดูแลของกรมส่งเสริมการเกษตร ตามกฎหมายว่าด้วยข้อมูลข่าวสารของราชการ "หน่วยงาน"หมายความว่า หน่วยงานในสังกัดกรมส่งเสริมการเกษตรทั้งในราชการบริหารส่วนกลาง ราชการบริหารส่วนภูมิภาคและหน่วยงานอื่นตามที่กรมส่งเสริมการเกษตรกำหนด "คณะกรรมการ"หมายความว่า คณะกรรมการข้อมูลข่าวสารของราชการกรมส่งเสริมการเกษตร ข้อ ๖กรณีส่วนราชการกรมส่งเสริมการเกษตรสังกัดส่วนภูมิภาค ให้ปฏิบัติตามระเบียบหรือหลักเกณฑ์ที่ผู้ว่าราชการจังหวัด หรือที่จังหวัดกำหนดเป็นหลัก ข้อ ๗ให้อธิบดีกรมส่งเสริมการเกษตรรักษาการตามระเบียบนี้ และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้ ทั้งนี้อาจขอคำปรึกษาคณะกรรมการข้อมูลข่าวสารของกรมส่งเสริมการเกษตร ก่อนการวินิจฉัย ในกรณีที่ไม่สามารถปฏิบัติตามระเบียบนี้ได้ให้อธิบดีกรมส่งเสริมการเกษตรมีอำนาจวินิจฉัยสั่งการตามที่เห็นสมควร หมวด ๑ คณะกรรมการ --------------------------- ข้อ ๘ให้มี "คณะกรรมการข้อมูลข่าวสารของราชการกรมส่งเสริมการเกษตร" ประกอบด้วยรองอธิบดีกรมส่งเสริมการเกษตรซึ่งอธิบดีกรมส่งเสริมการเกษตรมอบหมายเป็นประธานกรรมการ ผู้อำนวยการกองทุกกองตามราชกิจจานุเบกษาแบ่งส่วนราชการกรมส่งเสริมการเกษตร เป็นกรรมการ ให้หัวหน้าฝ่ายวินัยและนิติการ กองการเจ้าหน้าที่เป็นกรรมการและเลขานุการ นิติกร กองการเจ้าหน้าที่ ผู้รับมอบหมายเป็นผู้ช่วยเลขานุการทั้งนี้ อาจมีผู้ทรงคุณวุฒิที่อธิบดีกรมส่งเสริมการเกษตร มีคำสั่งแต่งตั้งเพิ่มเติมไม่เกิน ๓ คนเป็นกรรมการร่วมก็ได้ ข้อ ๙ให้คณะกรรมการมีอำนาจหน้าที่ ดังต่อไปนี้ (๑) ศึกษา กำหนดหลักเกณฑ์หรือมาตรการเกี่ยวกับการบริหาร การจัดระบบ การขอ การอนุญาต และการบริการข้อมูลข่าวสารของราชการ รวมทั้งพิจารณาร่างประกาศ กฎ ระเบียบ กรมส่งเสริมการเกษตร เรื่องข้อมูลข่าวสารของราชการให้เป็นไปตามพระราชบัญญัติข้อมูลข่าวสารของราชการ พ.ศ. ๒๕๔๐ (๒) ให้คำแนะนำ หรือเสนอความเห็นหลักเกณฑ์การพิจารณา ประเภทข้อมูลข่าวสารที่ไม่ต้องเปิดเผย หรือข้อมูลที่เป็นความลับของทางราชการ (๓) พิจารณาวินิจฉัยปัญหาข้อขัดแย้งตามประกาศกฎ ระเบียบ กรมส่งเสริมการเกษตร เรื่อง ข้อมูลข่าวสารของราชการเพื่อให้เกิดความเป็นธรรมตามเจตนารมณ์ของพระราชบัญญัติข้อมูลข่าวสารของราชการ พ.ศ. ๒๕๔๐ ตลอดจนแก้ไข ปรับปรุง เปลี่ยนแปลงประกาศ กฎ ระเบียบ (๔) เรียกหน่วยงานหรือบุคคลใด ๆ ในสังกัดกรมส่งเสริมการเกษตรให้ความร่วมมือ ประสานงานในการชี้แจงข้อมูลรายละเอียดหรือส่งเอกสารข้อมูลความเห็นต่อคณะกรรมการ (๕)แต่งตั้งคณะทำงานเพื่อช่วยปฏิบัติงานตามที่เห็นสมควร (๖)ดำเนินงานอื่นใดตามที่อธิบดีกรมส่งเสริมการเกษตรมอบหมาย ข้อ ๑๐ การประชุมคณะกรรมการต้องมีกรรมการ หรือผู้ได้รับมอบหมายแทนมาประชุมไม่น้อยกว่ากึ่งหนึ่งของกรรมการทั้งหมด จึงเป็นองค์ประชุม ถ้าประธานกรรมการไม่มาประชุมให้คณะกรรมการที่มาประชุมเลือกกรรมการคนหนึ่งเป็นประธานในที่ประชุม การวินิจฉัยชี้ขาดที่ประชุมให้ถือเสียงข้างมากกรรมการคนหนึ่งให้มีเสียงหนึ่งเสียงในการลงคะแนนถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกหนึ่งเป็นเสียงชี้ขาด มติของคณะกรรมการให้ถือเป็นยุติ ข้อ ๑๑ ให้นำความในข้อ ๑๐ มาใช้บังคับการประชุมของคณะกรรมการอนุกรรมการที่คณะกรรมการแต่งตั้งโดยอนุโลม ข้อ ๑๒ ในกรณีที่มีความเห็นเป็นหลายฝ่าย หรือมีเหตุอันสมควรก็ให้เสนออธิบดีกรมส่งเสริมการเกษตรวินิจฉัยต่อไป หมวด ๒ การจัดระบบข้อมูลข่าวสารของราชการ ------------------------ ข้อ ๑๓ ให้หน่วยงานในกรมส่งเสริมการเกษตร จัดประเภทข้อมูลข่าวสารของราชการ ซึ่งอยู่ในความรับผิดชอบ ที่ประชาชนสามารถเข้าตรวจดูได้ส่งให้ห้องสมุดสำนักเลขานุการกรมและฝ่ายประชาสัมพันธ์ กองเกษตรสัมพันธ์เพื่อรวบรวมและจัดระบบข้อมูลข่าวสารของราชการนั้นไว้ให้ประชาชนข้าตรวจดู สำหรับหน่วยงานในส่วนภูมิภาคและหน่วยงานซึ่งมีที่ทำการตั้งอยู่นอกกรมส่งเสริมการเกษตรให้จัดประเภทข้อมูลข่าวสารของราชการดังกล่าวไว้ให้ประชาชนเข้าตรวจดูได้ในที่ตั้งของหน่วยงานของตนเองอีกด้วย การจัดระบบประเภทข้อมูลข่าวสารของกรมส่งเสริมการเกษตรที่เปิดเผยได้และที่เปิดเผยไม่ได้ ให้เป็นไปตามกฎหมาย ระเบียบและหลักเกณฑ์ที่คณะกรรมการกำหนดโดยความเห็นชอบของอธิบดีกรมส่งเสริมการเกษตร ในกรณีมีเหตุอันควรสงสัยว่าข้อมูลข่าวสารของราชการใดจะเปิดเผยได้หรือไม่ ให้นำเสนอคณะกรรมการวินิจฉัยตามอำนาจหน้าที่ต่อไป ข้อ ๑๔ ในการดำเนินงานตามข้อ ๑๓ ให้หน่วยงานห้องสมุด สำนักเลขานุการและฝ่ายประชาสัมพันธ์ กองเกษตรสัมพันธ์ จัดให้มีจ้าหน้าที่ควบคุมดูแล ตรวจสอบติดตามและประสานงาน ในการดำเนินงานดังกล่าวให้เป็นไปด้วยความเรียบร้อย หมวด ๓ การข้อมูลข่าวสารของราชการและการอนุญาต ------------------------- ข้อ ๑๕ ให้ส่วนราชการ ข้าราชการ พนักงาน ลูกจ้างของส่วนราชการ หรือบุคคลที่ประสงค์จะเข้าตรวจดู ศึกษาค้นคว้าขอสำเนาข้อมูลข่าวสารของราชการตามมาตรา ๑๑ แห่งพระราชบัญญัติข้อมูลข่าวสารของราชการ พ.ศ. ๒๕๔๐ทำหนังสือแสดงความประสงค์ต่อผู้มีอำนาจอนุญาต สำหรับกรณีจำเป็นหรือเร่งด่วนอาจขอด้วยวาจาหรือทางโทรสารก็ได้ โดยให้แจ้งชื่อตำแหน่งและที่อยู่ของผู้ขอด้วยทั้งนี้ให้ขึ้นอยู่กับดุลพินิจของผู้อนุญาต การขอข้อมูลข่าวสารและการอนุญาตให้เป็นไปตามหลักเกณฑ์ท้ายระเบียบนี้หรือตามหลักเกณฑ์ที่คณะกรรมการกำหนด ข้อ ๑๖ กรณีเจ้าหน้าที่ผู้รับผิดชอบข้อมูลใช้ดุลพินิจไม่อนุญาตให้บุคคลที่ประสงค์จะอุทธรณ์คำสั่งมิให้เปิดเผยข้อมูลข่าวสารหรือคำสั่งไม่รับคำคัดค้านหรือคำสั่งไม่แก้ไขเปลี่ยนแปลงหรือลบชื่อข้อมูลข่าวสารส่วนบุคคล ยื่นอุทธรณ์ต่อประธานคณะกรรมการให้ประธานมอบหมายให้กรรมการผู้ใดผู้หนึ่งของคณะกรรมการเป็นประธานคณะทำงานผู้แทนหน่วยงานผู้ควบคุมดูแลข้อมูลเป็นกรรมการ และให้หัวหน้าฝ่ายวินัยและนิติการเป็นกรรมการและเลขานุการ พิจารณามีความเห็นสรุปเสนอคณะกรรมการ คำวินิจฉัยของคณะกรรมการให้ถือเป็นที่สุด สำหรับส่วนราชการกรมส่งเสริมการเกษตรสังกัดส่วนภูมิภาคให้อุทธรณ์ต่อผู้ว่าราชการจังหวัด หรือปฏิบัติให้เป็นไปตามระเบียบ วิธีที่จังหวัดกำหนด ข้อ ๑๗ การขอข้อมูลข่าวสารของราชการตามหมายเรียกพยานเอกสารของศาล ให้นำเสนออธิบดีกรมส่งเสริมการเกษตร หรือผู้ที่ได้รับมอบหมายพิจารณาอนุญาตและให้ข้าราชการผู้รับผิดชอบตั้งแต่ระดับ ๕ ขึ้นไปเป็นผู้รับรองสำเนาข้อมูลข่าวสารของราชการ ข้อ ๑๘ ข้อมูลข่าวสารของราชการใด หากมีกฎหมาย ระเบียบอื่น หรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารนั้นไว้เป็นกรณีพิเศษการขอข้อมูลข่าวสารของราชการและการอนุญาตจะต้องปฏิบัติตามกฎหมายระเบียบหรือมติคณะรัฐมนตรีดังกล่าวด้วย หมวด ๔ การบริการข้อมูลข่าวสารของราชการ -------------------------- ข้อ ๑๙ ให้กองเกษตรสัมพันธ์ ห้องสมุด หน่วยงานในราชการส่วนภูมิภาคและหน่วยงานซึ่งมีที่ตั้งอยู่นอกกรมส่งเสริมการเกษตรดำเนินการให้บริการข้อมูลข่าวสารของราชการที่มีไว้ให้ประชาชนเข้าตรวจดู ศึกษา ค้นคว้า ตลอดจนเผยแพร่ขาย จำหน่ายจ่ายแจกรวมทั้งจัดทำสำเนาข้อมูลข่าวสารของราชการด้วย การบริการข้อมูลข่าวสารของราชการนอกจากที่กล่าวในวรรคหนึ่งให้เป็นไปตามคำแนะนำหรือความเห็นของคณะกรรมการ ข้อ ๒๐ ข้อมูลข่าวสารของราชการที่อยู่ระหว่างดำเนินการที่เปิดเผยได้ให้ถือปฏิบัติตามข้อ ๑๙ โดยอนุโลม เรื่องลับตามระเบียบว่าด้วยการรักษาความปลอดภัยแห่งชาติพ.ศ. ๒๕๑๗ หรือระเบียบที่คณะรัฐมนตรีกำหนด ว่าด้วยการรักษาความลับของราชการหรือเป็นเรื่องที่ไม่ต้องเปิดเผยตามกฎหมายว่าด้วยข้อมูลข่าวสารของราชการ หรือที่ผู้มีอำนาจอนุญาตตามข้อ ๑๕เห็นว่าเป็นเรื่องที่ไม่ต้องเปิดเผย ข้อ ๒๑ ข้อมูลข่าวสารที่มีไว้เพื่อเผยแพร่ ขายหรือจำหน่ายให้คิดค่าใช้จ่ายต่าง ๆ ตามหลักเกณฑ์ที่กรมส่งเสริมการเกษตรกำหนด ข้อ ๒๒ การเรียกค่าธรรมเนียมการเข้าตรวจดู ขอสำเนา หรือขอสำเนาที่มีคำรับรองถูกต้องของข้อมูลข่าวสารให้เป็นไปตามหลักเกณฑ์ที่กรมส่งเสริมการเกษตรกำหนด การรับรองสำเนาข้อมูลข่าวสารของราชการตามวรรคหนึ่งให้ข้าราชการที่รับผิดชอบข้อมูลข่าวสารของราชการนั้นตั้งแต่ระดับ ๓หรือเทียบเท่าขึ้นไปเป็นผู้รับรอง โดยลงลายมือชื่อพร้อมทั้งชื่อตัว ชื่อสกุล และตำแหน่ง ตลอดจนวัน เดือน ปี ให้ชัดเจนทั้งนี้ ให้รับรองตามจำนวนที่ผู้ยื่นคำขอให้รับรอง ข้อ ๒๓ รายได้จากการขายหรือจำหน่ายข้อมูลข่าวสารของราชการตามข้อ ๒๑ และค่าธรรมเนียมตามข้อ ๒๒ ให้ถือปฏิบัติตามระเบียบของราชการ ข้อ ๒๔ การบริการส่งข้อมูลข่าวสารของราชการที่เปิดเผยทางโทรสารให้ดำเนินการได้เฉพาะกรณีเร่งด่วน โดยให้คำนึงถึงความสิ้นเปลือง เช่นจำนวนข้อมูลข่าวสาร ระยะเวลาและค่าใช้จ่ายในการส่ง ทั้งนี้ ให้ผู้อำนวยการสำนัก ผู้อำนวยการกองผู้อำนวยการสถาบันหรือผู้ดำรงตำแหน่งเทียบเท่าผู้อำนวยการกองขึ้นไปหรือผู้ที่ได้รับมอบหมายเป็นผู้พิจารณาอนุญาต ข้อ ๒๕การบริการข้อมูลข่าวสารของราชการให้ดำเนินการให้แล้วเสร็จโดยเร็วทั้งนี้ให้ถือปฏิบัติตามระเบียบสำนักนายกรัฐมนตรีว่าด้วยการปฏิบัติราชการเพื่อประชาชนของหน่วยงานของรัฐ พ.ศ. ๒๕๓๒ และที่แก้ไขเพิ่มเติม หมวด ๕ สถานที่บริการข้อมูลข่าวสารของราชการ ------------------------- ข้อ ๒๖ ให้หน่วยงานในกรมส่งเสริมการเกษตร ควบคุมดูแลข้อมูลข่าวสารของราชการที่อยู่ในความครอบครองหรือควบคุมดูแลให้เป็นไปตามกฎหมายระเบียบและหลักเกณฑ์ที่คณะกรรมการกำหนด ข้อ ๒๗ ให้หน่วยงานดังต่อไปนี้ เป็นสถานที่บริการข้อมูลข่าวสารของกรมส่งเสริมการเกษตร (๑) ห้องสมุด สำนักเลขานุการกรมและฝ่ายประชาสัมพันธ์ กองเกษตรสัมพันธ์ เป็นศูนย์ข้อมูลข่าวสารของราชการให้แก่หน่วยงาน และประชาชนมาติดต่อ ขอรับศึกษา ค้นคว้าข้อมูลข่าวสารของราชการ หรือให้คำแนะนำในการติดต่อกับหน่วยงานของรัฐตั้งอยู่เลขที่ ๒๑๔๓/๑ ถนนพหลโยธิน แขวงลาดยาว เขตจตุจักร กรุงเทพมหานคร ๑๐๙๐๐ โทรศัพท์ฝ่ายประชาสัมพันธ์ หมายเลข ๕๗๙๓๙๒๖ ๕๗๙๓๗๒๓ หรือ ๕๗๙๐๑๒๑ - ๗ ต่อ ๒๘๘, ๒๘๑ หรือ ๒๗๕ และห้องสมุดหมายเลข ๕๗๙๒๕๙๔ หรือ ๙๔๐๖๐๘๐ - ๙๔ ต่อ ๔๔๐ หรือ ๔๔๖ (๒) ห้องสมุด สำนักเลขานุการกรมและฝ่ายประชาสัมพันธ์ กองเกษตรสัมพันธ์ เป็นผู้ประสานกับสำนัก สถาบัน สำนักงาน กองหรือหน่วยงานในสังกัดกรมส่งเสริมการเกษตร เพื่ออำนวยความสะดวกให้แก่หน่วยงานของรัฐหรือประชาชนผู้มาขอหรือคัดลอกข้อมูลข่าวสารของราชการที่อยู่ในอำนาจหน้าที่และความรับผิดชอบของกรมส่งเสริมการเกษตรหรือให้คำแนะนำในการติดต่อกับหน่วยงานของรัฐ (๓) หน่วยงานในราชการส่วนภูมิภาคและหน่วยงานซึ่งมีที่ทำการตั้งอยู่นอกกรมส่งเสริมการเกษตรจัดสถานที่บริการข้อมูลข่าวสารของราชการให้แก่หน่วยงานและประชาชนที่มาติดต่อเพื่อขอรับข้อมูลข่าวสารของราชการที่อยู่ในความรับผิดชอบหรือให้คำแนะนำในการติดต่อกับหน่วยงานของรัฐ ประกาศ ณ วันที่ ๒๙ มกราคม พ.ศ. ๒๕๔๔ ปราโมทย์ รักษาราษฎร์ อธิบดีกรมส่งเสริมการเกษตร[รก.๒๕๔๕/พ๕๖ง/๓๗/๒๖ มิถุนายน ๒๕๔๕] พุทธชาด/ แก้ไข ๒๗พฤศจิกายน ๒๕๔๕ A+B(C)